Århus, januar 2025

**Til forældre med børn i specialklasser vedr. konfirmation skoleåret 2025/2026**

I Århus Domprovsti og Århus Søndre Provsti står *Skt. Lukas Kirke* for konfirmationsforberedelsen af elever med særlige behov/elever i specialklasser. Ønsker dit barn konfirmation foregår undervisning og konfirmation derfor i Skt. Lukas Kirke.

Dette sker jf. rapporten *Dåbsoplæring i Folkekirken* der anbefaler, at ansvaret for undervisning af elever med særlige behov placeres i provstierne og ikke som tidligere i den lokale sognekirke.

Skt. Lukas kirke varetager konfirmationsforberedelsen og konfirmationsgudstjenesten for elever med særlige behov. Det vil sige elever, som modtager undervisning i specialklasser eller på anden måde er tilknyttet specialundervisning i skoler i de to provstier. (Undtaget er skoler på Samsø og Langagerskolen)

Vi tilbyder, at elever, der går i klasse sammen, uanset om de er 6., 7. eller 8. årgange kan følges til konfirmationsforberedelse og konfirmeres sammen. Derfor er det en god ide, at forældrene i de enkelte klasser taler sammen, om hvilket år de ønsker konfirmation – således at klassen får en god samlet oplevelse. Har I spørgsmål til eller brug for vejledning jf. denne ordning, kontakt da undertegnede præster.

Den ekstra *transport*, som ordningen evt. medfører, betales af provstierne. Dvs. at provstierne betaler for taxa mellem skole og kirke eller mellem kirke og hjem. De konfirmander der kan, tage bussen til og fra undervisningen. Al aftale om kørsel sker individuelt mellem præst og forældre. Aftalerne laves på vores intromøde når konfirmanderne er tilmeldt.

*Undervisningstidspunktet* aftales individuelt mellem de enkelte skoler og præsterne.

*Holdstørrelsen* kan variere. Vi tilstræber, at der er mellem 4 og 8 elever på hvert hold, så holdene hverken bliver for små eller for store. Dette betyder, at elever fra forskellige skoler af og til undervises på samme hold, idet der på enkelte skoler kan være færre end 4 elever, som ønsker at deltage i konfirmationsforberedelsen.

I Skt. Lukas Kirke har man indrettet *undervisningslokaler* med henblik på at tilgodese konfirmandernes særlige behov. Der er ud over almindelig klasseundervisning mulighed for, at elever kan sidde afskærmet eller i en anden type møblement. Der er desuden et stort rum og en have, hvor ekstra energi kan bruges på en god måde.

*Tidspunktet* for konfirmation oplyses ca. et år før selve konfirmationen. Dette skyldes, at antallet af specialklasser er mere uforudsigeligt end antallet af ordinære klasser. Så det er ikke muligt at vide flere år i forvejen, hvor mange hold og dermed hvor mange konfirmationer, der skal oprettes. Tilmelding til konfirmation skal helst ske i april året før konfirmationen.

*Selve konfirmationen* af elever med særlige behov vil i skoleåret 2025/2026 ligge en lørdag i maj 2026. Hvilken lørdag, dit barn skal konfirmeres, oplyses når vi har alle tilmeldinger i hus, men dog senest ved udgangen af maj måned 2025.

*Opstart.* Konfirmationsforberedelsen begynder i uge 43 og fortsætter ugentligt frem til konfirmationen i maj. Der er ikke forberedelse på skolernes ferie- og fridage.

*Intromøde for forældre* afholdes et par uger før opstart. På mødet gives information om hvilken præst din konfirmand skal gå til undervisning ved samt hvilket forventninger vi har til forældre samarbejdet. På mødet giver vi et indblik i hvordan forberedelsen foregår og I får mulighed for at se kirken. Det er også på dette møde at individuelle aftaler om kørsel til og fra kirken indgås.

**Tilmelding inden 1. april 2025** (ved senere tilmelding kontakt Maria Louise Bøg Sørensen på [malh@km.dk](mailto:malh@km.dk))

Hvis I er forældre/værge til et barn **tilmeld da via kirkens hjemmeside** [**www.sktlukaskirke.dk**](http://www.sktlukaskirke.dk)**.**

**Følg linket her og kom direkte ind på tilmeldingen: https://forms.churchdesk.com/f/b0EnrVVU5r**

Med venlig hilsen

Præsterne i Skt. Lukas kirke

 Maria Louise Bøg Sørensen, mail: [malh@km.dk](mailto:malh@km.dk) / tlf: 29666164

 Janne Sneistrup Thomsen, mail: [jast@km.dk](mailto:jast@km.dk) / tlf: 2335 1766